GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 604-02/19-01/**

**URBROJ: 2186/03-02-19-1**

**Cestica, 13.06.2019.**

Temeljem članka 30. Statuta Općine Cestica („Službeni vjesnik Varaždinske županije“ broj 17/18), Općinsko vijeće Općine Cestica, na svojoj 13. sjednici održanoj dana 13.06.2019. godine, donosi

**ODLUKU**

**o stipendiranju studenata s područja Općine Cestica**

**I. OPĆE ODREDBE**

Članak 1.

Ovom Odlukom utvrđuju se opći uvjeti za stjecanje prava, kriteriji i postupak za dodjelu stipendija studentima s područja Općine Cestica.

Članak 2.

Stipendije redovnim studentima s prebivalištem na području općine Cestica dodjeljuju se s namjerom pružanja novčane nagrade za podmirenje troškova vezanih uz školovanje, čime se potiče, motivira i omogućuje što većem broju studenata s područja općine Cestica uspješno stjecanje fakultetskog obrazovanja.

Članak 3.

Stipendiju iz Proračuna Općine Cestica ne mogu primati studenti koji istovremeno primaju stipendiju iz nekog drugog izvora ( općinskog, županijskog, državnog Proračuna ili od neke druge institucije ili subjekta), već se moraju odlučiti koju će stipendiju primati što dokazuju pisanom izjavom.

**II. POSTUPAK ZA DODJELU STIPENDIJA STUDENTIMA S PODRUČJA OPĆINE CESTICA**

Članak 4.

Novčana sredstva za stipendije osiguravaju se u Proračunu Općine Cestica.

Općinski načelnik Općine Cestica svojom Odlukom utvrdit će za svaku školsku godinu visinu i broj stipendija, ovisno o planiranim sredstvima u Proračunu Općine Cestica, a na temelju prijedloga Povjerenstva za dodjelu stipendija.

Članak 5.

Općina Cestica dodjeljivati će stipendije redovitim studentima upisanim na 1. godinu preddiplomskog i diplomskog sveučilišnog odnosno integriranog studija, akademiju ili stručnog studija prema socijalnom statusu, a broj i visina dodijeljenih stipendija odrediti će se Odlukom iz čl. 4.

Općina Cestica dodjeljivati će stipendije svim redovitim studentima upisanim na 2. ili više godine preddiplomskog i diplomskog sveučilišnog odnosno integriranog studija, akademiju ili stručnog studija.

Članak 6.

Pravo na podnošenje zahtjeva za dodjelu stipendije iz čl. 5 st. 1 mogu ostvariti studenti koji:

* imaju prebivalište na području Općine Cestica,
* su upisani na 1. godinu preddiplomski i diplomski sveučilišni odnosno integrirani studij,
* akademiju ili stručni studij te imaju status redovitog studenta,
* nisu u radnom odnosu
* žive u kućanstvu koje ima podmirene obveze prema Općini.

Pravo na podnošenje zahtjeva za dodjelu stipendije iz čl. 5 st. 2 mogu ostvariti studenti nakon upisane druge godine ili više godine studija pod uvjetom da:

* imaju prebivalište na području Općine Cestica,
* su upisani na preddiplomski i diplomski sveučilišni odnosno integrirani studij, akademiju
* ili stručni studij te imaju status redovitog studenta,
* je student u akademskoj godini za koju se prijavljuje na javni natječaj redovno upisao višu godinu studija u odnosu na prethodnu godinu,
* nisu u radnom odnosu
* žive u kućanstvu koje ima podmirene obveze prema Općini.

Članak 7.

Stipendije se dodjeljuju za svaku školsku (akademsku) godinu temeljem javnog natječaja Javni natječaj raspisuje Općinski načelnik Općine Cestica.

Natječaj se objavljuje u sredstvima javnog priopćavanja i službenoj web stranici Općine Cestica.

Članak 8.

Postupak provedbe natječaja obavlja Povjerenstvo za dodjelu stipendija (u daljnjem tekstu: Povjerenstvo). Povjerenstvo imenuje Općinski načelnik Općine Cestica. Povjerenstvo ima predsjednika i dva člana. Povjerenstvo radi na sjednicama koje saziva i vodi predsjednik Povjerenstva. O radu Povjerenstva vodi se zapisnik.

Članak 9.

Nakon isteka roka za podnošenje zahtjeva za dodjelu stipendije Povjerenstvo utvrđuje prijedlog liste kandidata koji ispunjavaju uvjete. Prijedlog liste kandidata za dodjelu stipendija objavljuje se na Internet stranici Općine Cestica u roku do 10 dana od dana isteka roka za podnošenje zahtjeva za dodjelu stipendije.

U roku od 8 dana od dana objavljivanja prijedloga liste svaki kandidat može podnijeti pisani prigovor na listu Općinskom načelniku Općine Cestica. Općinski načelnik donosi odluku o prigovoru u roku od 8 dana od dana isteka roka za podnošenje prigovora. Odluka o prigovoru je konačna.

Članak 10.

Nakon isteka rokova iz članka 9. ove Odluke, Povjerenstvo utvrđuje konačnu listu kandidata koju prosljeđuje Općinskom načelniku koji donosi Odluku o dodjeli stipendija. Odluka Općinskog načelnika o dodjeli stipendija je konačna.

**III. KRITERIJI ZA DODJELU STIPENDIJA IZ ČLANKA 5. ST.1.**

Članak 11.

Socijalni status za rangiranje prijavljenih kandidata iz čl. 5. st.1 utvrđuje se mjesečnim prihodom po članu domaćinstva, a boduje se na slijedeći način:

- ako je ukupni dohodak po članu kućanstva 0,00 – 900,00 kn 6 boda

- ako je ukupni dohodak po članu kućanstva 901,00 – 1.100,00 kn 5 boda

- ako je ukupni dohodak po članu kućanstva 1.101,00 – 1.300,00 kn 4 boda

- ako je ukupni dohodak po članu kućanstva 1.301,00 – 1.500,00 kn 3 boda

- ako je ukupni dohodak po članu kućanstva 1.501,00 – 1.700,00 kn 2 boda

- ako je ukupni dohodak po članu kućanstva 1.701,00 – 1.900,00 kn 1 bod

Ukoliko kandidat ne ostvari bodove iz prethodnog stavka, nema pravo na stipendiju.

Članak 12.

Ako dva ili više kandidata imaju jednaki broj bodova utvrđen po kriterijima iz članka 11. ove Odluke, prednost će se dati kandidatu koji je prije predao prijavu.

Članak 13.

Na temelju konačne Odluke o dodjeli stipendija, koju donosi Općinski načelnik, općinski načelnik i stipendist potpisuju Ugovor o korištenju stipendije kojim će se urediti međusobna prava i obveze ugovornih strana.

Članak 14.

Ugovor o korištenju stipendije iz čl. 13 sadrži:

- ime, odnosno naziv ugovornih strana,

- naziv fakulteta za koji je stipendija odobrena,

- visinu stipendije i način plaćanja,

- vrijeme za koje se stipendija dodjeljuje,

- okolnosti koje uvjetuju gubitak prava na daljnju isplatu,

- način i uvjete vraćanja stipendije u slučaju neispunjavanja uvjeta iz ugovora,

- druga prava i obveze ugovornih strana.

Članak 15.

Korisnik stipendije gubi pravo na stipendiju:

- ako se utvrdi da je pravo na stipendiju ostvario na temelju neistinitih ili nepotpunih

podataka,

- ako samovoljno prekine studij za koji mu je stipendija dodijeljena, o čemu je obavezan

obavijesti Općinu Cestica

- ako započne primati stipendiju iz drugih izvora,

- ako studentu ili njegovim roditeljima prebivalište nije više na području Općine Cestica.

Članak 16.

Sve isplaćene stipendije u pravilu se ne vraćaju. Općina može tražiti povrat potpore u slučajevima ako student prekine školovanje.

Članak 17.

Svi studenti svake godine mogu ponovno konkurirati na natječaju.

Članak 18.

Za provedbu ove Odluke zadužuje se Jedinstveni upravni odjel Općine Cestica.

**IV. PRIJELAZNE I ZAVRŠNE ODREDBE**

Članak 19.

Stupanjem na snagu ove Odluke o stipendiranju studenata s područja Općine Cestica prestaje važiti Odluka o stipendiranju studenata s područja Općine Cestica, Klasa: 604-02/16-01/2, Urbroj: 2186/03-02-16-1 od 01. rujna 2016. godine, objavljene u „Službenom vjesniku Varaždin­ske županije“ broj 38/16.

.

Članak 20.

Ova Odluka stupa na osmog dana od dana objave u „Služ­benom vjesniku Varaždinske županije“.

Predsjednik Općinskog vijeća

Darko Majhen, mag.pol.